CELEX: 32022D0614
Language: sk
Date: 2022-02-11 00:00:00
Title: Rozhodnutie Rady (EÚ) 2022/614 z 11. februára 2022 o podpise v mene Únie a predbežnom vykonávaní Dohody vo forme výmeny listov medzi Európskou úniou a Maurícijskou republikou o predĺžení platnosti Protokolu, ktorým sa stanovujú rybolovné možnosti a finančný príspevok stanovený Dohodou o partnerstve v sektore rybolovu medzi Európskou úniou a Maurícijskou republikou

13.4.2022   
               
               
                  SK
               
               
                  Úradný vestník Európskej únie
               
               
                  L 115/43
               
            
         ROZHODNUTIE RADY (EÚ) 2022/614
         z 11. februára 2022
         o podpise v mene Únie a predbežnom vykonávaní Dohody vo forme výmeny listov medzi Európskou úniou a Maurícijskou republikou o predĺžení platnosti Protokolu, ktorým sa stanovujú rybolovné možnosti a finančný príspevok stanovený Dohodou o partnerstve v sektore rybolovu medzi Európskou úniou a Maurícijskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o partnerstve v sektore rybolovu medzi Európskou úniou a Maurícijskou republikou (1) (ďalej len „dohoda“) bola schválená v mene Únie rozhodnutím Rady 2014/146/EÚ (2) a nadobudla platnosť 28. januára 2014.
                  
               
                     (2)
                  
                  
                     Protokol, ktorým sa stanovujú rybolovné možnosti a finančný príspevok stanovený Dohodou o partnerstve v sektore rybolovu medzi Európskou úniou a Maurícijskou republikou (3) (ďalej len „protokol“), sa začal vykonávať 8. decembra 2017 na obdobie štyroch rokov. Platnosť protokolu sa skončila 7. decembra 2021.
                  
               
                     (3)
                  
                  
                     Rada 28. septembra 2021 poverila Komisiu začatím rokovaní s Maurícijskou republikou s cieľom uzavrieť nový protokol, ktorým sa vykonáva dohoda.
                  
               
                     (4)
                  
                  
                     Do ukončenia rokovaní o obnovení protokolu Komisia dojednala v mene Únie dohodu vo forme výmeny listov medzi Úniou a Maurícijskou republikou o predĺžení platnosti protokolu najviac o šesť mesiacov. Rokovania o predĺžení platnosti protokolu boli úspešne ukončené a 6. decembra 2021 bola parafovaná Dohoda vo forme výmeny listov medzi Európskou úniou a Maurícijskou republikou o predĺžení platnosti Protokolu, ktorým sa stanovujú rybolovné možnosti a finančný príspevok stanovený Dohodou o partnerstve v sektore rybolovu medzi Európskou úniou a Maurícijskou republikou (ďalej len „dohoda vo forme výmeny listov“).
                  
               
                     (5)
                  
                  
                     Cieľmi dohody vo forme výmeny listov je umožniť Únii a Maurícijskej republike naďalej spolupracovať na účely podpory politiky udržateľného rybolovu, zodpovedného využívania rybolovných zdrojov v maurícijských vodách a umožniť plavidlám Únie vykonávať rybolovné činnosti v daných vodách.
                  
               
                     (6)
                  
                  
                     Dohoda vo forme výmeny listov by sa mala podpísať s výhradou jej uzavretia k neskoršiemu dátumu.
                  
               
                     (7)
                  
                  
                     S cieľom obmedziť prerušenie rybolovných činností plavidiel Únie v maurícijských vodách by sa mala dohoda vo forme výmeny listov predbežne vykonávať do ukončenia postupov potrebných na nadobudnutie jej platnosti,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Dohody vo forme výmeny listov medzi Európskou úniou a Maurícijskou republikou o predĺžení platnosti Protokolu, ktorým sa stanovujú rybolovné možnosti a finančný príspevok stanovený Dohodou o partnerstve v sektore rybolovu medzi Európskou úniou a Maurícijskou republikou s výhradou uzavretia uvedenej dohody (4).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu vo forme výmeny listov v mene Únie.
         
         
            Článok 3
            Dohoda vo forme výmeny listov sa v súlade s jej bodom 10 predbežne vykonáva od 1. januára 2022, alebo od neskoršieho dátumu odo dňa jej podpisu, do ukončenia postupov potrebných na nadobudnutie jej platnosti.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 11. februára 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Ú. v. EÚ L 79, 18.3.2014, s. 3.
         
            (2)  Rozhodnutie Rady 2014/146/EÚ z 28. januára 2014 o uzavretí Dohody o partnerstve v sektore rybolovu medzi Európskou úniou a Maurícijskou republikou (Ú. v. EÚ L 79, 18.3.2014, s. 2).
         
            (3)  Ú. v. EÚ L 279, 28.10.2017, s. 3.
         
            (4)  (Pozri stranu 45 tohto úradného vestníka).